### Sagsfremstilling

Orientering fra udvalgsformanden:

Orientering fra øvrige medlemmer:

Orientering fra forvaltningen:

Bevilling fra Friluftsrådet til etablering af fugleskjul og infobase ved [adresse]

Friluftsrådets bestyrelse har den 13. december 2023 besluttet at yde et tilskud til Tønder Kommune og [adresse] til etablering af oplevelses- og formidlingsrum ved den nyetablerede [adresse] på Rømø. Stedet indrettes med fugleskjul, madpakkerum, handicaptoilet samt formidling om natur, klima og landskab.

I bevillingen er der lagt vægt på, at

* projektet vil indgå i projekt 'Rømø-stier' og projekt 'Velkommen til [adresse]',
* faciliteterne vil være offentligt tilgængelige året rundt,
* projektet udføres i samarbejde med de private lodsejere og Tønder Kommune,
* en lokal brugergruppe vil stå for dagligt tilsyn og vedligehold.

Tilskuddet er på 1.500.000 kr.

Tilskud fra [adresse]

Forvaltningen har den 8. december 2023 modtaget besked fra Transportministeriet om, at Tønder Kommune får tilsagn om tilskud fra den statslige trafiksikkerhedspulje til alle fire projekter, der var sendt ansøgninger på.

Tønder Kommune har fået tilsagn om følgende:

1. 400.240 kr. til ændret forløb af den dobbeltrettede cykelsti gennem to kryds på [adresse]
2. 684.000 kr. til forsætning af 4-benet kryds på [adresse] / Bovlund Bjergvej
3. 120.000 kr. til ændret forløb af cykelsti gennem krydset [adresse] Håndværkervej
4. 1.600.000 kr. til ombygning af 4-benet kryds til rundkørsel på [adresse] Korskrovej syd for [adresse]

I alt et tilskud på 2.804.240 kr., som dækker 40% af anlægsomkostningerne.

Tønder Kommune skal underskrive en accept for vilkårene for tilskuddet, før projekterne igangsættes.

På Teknik og Miljøudvalgets møde i februar 2024 præsenteres et forslag til prioritering og frigivelse af anlægspuljen til trafiksikkerhed 2024.

Grønt Råd

Den 12. december 2023 blev der afholdt møde i kommunens Grønne Råd. Det næste møde, i form af en besigtigelsestur, vil blive afholdt i april/maj 2024.

KLs Klima & Miljø topmøde 2024

[KLs årlige politiske konference på klima-, teknik- og miljøområdet](https://tilmeld.kl.dk/kmt2024/conference) afholdes i København d. 11.-12. april 2024. KL’s Klima- og Miljøudvalg byder som værter for topmødet op til politisk dialog, debat og vidensdeling. Deltagerne er kommunalpolitikere, folketingsordførere, kommunernes samarbejdspartnere og kommunale direktører og chefer på området. Tilmelding og hotelbooking åbner d. 18. januar og koordineres af forvaltningen.

Invitation til borgerworkshops i Vadehavskommunerne.

Nationalpark [adresse] inviterer til offentlige workshops i de fire Vadehavskommuner. Mødet i Tønder Kommune afholdes på [adresse] 18. januar 2024 kl. 17-20. Invitationen er sendt til kommunernes byråd/kommunalbestyrelser. Se bilag.

[adresse]

Teknik- og Miljøudvalget besluttede d. 5. december 2023, at der skulle meddeles afslag på ansøgning om opførelse af 18,5 meter høj silo på adressen [adresse], Løgumkloster. Forvaltningen er efterfølgende blevet vidende om, at der er forskel på byggemuligheder på hhv. plante- og husdyrbrug, da Husdyrlovens bestemmelser er gældende på husdyrbrug ift. bl.a. byggehøjde på siloer. Husdyrloven skelner ikke mellem smalle og brede siloer, hvilket byggeloven gør. Husdyrloven giver "ret" til op til 20 meters højde for alle fodersiloer. Husdyrloven tilsidesætter bestemmelsen i bygningsreglementet. Der meddeles derfor ikke afslag på siloen som beskrevet i sagen fra december 2023. I sagsfremstillingen den 5. december 2023 var en henvisning til 4 siloer på et plantebrug, hvor byggehøjden efter aftale blev lavere end oprindeligt ønsket. Den sag var korrekt reguleret efter Bygningsreglementet.

Der skal stadig i den aktuelle sag udarbejdes lovliggørende tilladelser, da siloen er opført uden byggetilladelse og accept efter Husdyrgodkendelsesbekendtgørelsens §10. Den opførte silo ligger 1,5 meter fra nærmeste bygning, og den tilstødende bygning skal derfor brandsikres. Det kan man f.eks. gøre i form af en mur. Forvaltningen ved ikke, om der er foretaget brandsikring. Der skal gives en tilladelse efter Beredskabsloven, og forvaltningen sørger for, at ansøgningen tilgår Brand & Redning Sønderjylland.

Regeringens udspil til en national Klimatilpasningsplan

Den 23. oktober 2023 offentliggjorde regeringen sit oplæg til en Klimatilpasningsplan. Hvis udspillet godkendes som forelagt, vil der eventuelt være mulighed for, at Tønder Kommune eller nogle af kommunens private digelag kan få puljemidler til opførelse og vedligehold af diger. Puljen er på i alt 150 mio. kr. for hele landet.

Regeringen lægger op til en særlig indsats på 5 områder.

1. Statsligt engagement i udsatte områder ved havet:
   Tønder Kommune har ikke adgang til denne indsats, da kommunen i denne sammenhæng ikke er kategoriseret som et udsat område.

2. Løsning på udfordringerne med højtstående grundvand:
   Der lægges op til, at kommunerne fremover bliver myndighedsansvarlige for håndtering af højtstående grundvand. Myndighedsafdelingen er orienteret herom.

3. Forlængelse af kystbeskyttelsespuljen:
   [adresse] forventes at blive forlænget med 150 mio. kr. Af udkastteksten fremgår det, at etablering af diger og forstærkninger af diger i [adresse] specifikt står nævnt som en indsats. Tønder Kommune vil således, som alle andre kommuner, kunne få adgang til denne pulje. I sidste ende vil det være kriterierne for ansøgningerne, der afgør, om kommunen konkret kan få puljemidler. Kriterierne ved sidste pulje muliggjorde ikke, at kommunen kunne få puljemidler. Dog kunne de private digelag. Der er sendt en advisering til de private digelag, så de er opmærksomme på den eventuelle kommende mulighed. Status på de private digelag er, at digelagene på Rømø har forstærket deres diger inden for de sidste få år. De andre digelag op langs vestkysten i Tønder Kommune er opmærksomme på, at de kan søge penge hos Kystbeskyttelsespuljen.

4. Beskyttelse af [adresse]:
   Tønder Kommune er ikke omfattet af denne del af planen og har således ikke adgang til økonomisk hjælp for denne del.

5. Nyt rådgivende embedsmandsudvalg:
   Regeringen tilkendegiver, at den vil nedsætte et embedsmandsudvalg med henblik på hurtigt at kunne reagere på ekstreme vejrhændelser. Tønder Kommune har som udgangspunkt en interesse i at deltage aktivt i sådanne arbejdsgrupper til varetagelse af kommunens interesser i regeringssamarbejdet. Det er dog endnu ikke konkretiseret i hvilken form og under hvilke vilkår, man kan indgå i disse udvalg.

Gert Johansen diget

Orientering om status, herunder dialog med Kystdirektoratet efter tilsagn om tilskud.

Årshjul

Årshjulet er et dynamisk styringsværktøj, der giver Teknik- og Miljøudvalget et løbende, samlet overblik over udvalgets aktiviteter, der ligger ud over de faste udvalgsmøder.

### Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | orienteringen tages til efterretning. |

### Beslutning

Orienteringen taget til efterretning.